b'\n_START_ARTICLE_\nLembit (povandeninis laivas)\n_START_SECTION_\nIstorija\n_START_PARAGRAPH_\n\xe2\x80\x9eLembit\xe2\x80\x9c prad\xc4\x97tas statyti 1935 m. Farneso Baro laiv\xc5\xb3 statykloje \xe2\x80\x9eVickers-Armstrongs\xe2\x80\x9c. Laivui suteiktas est\xc5\xb3 legendinio kar\xc5\xbeygio Lembito vardas. Ekipa\xc5\xbeo mokymai buvo pravedami Did\xc5\xbeiojoje Britanijoje. Nuleistas \xc4\xaf vanden\xc4\xaf 1935 m. kartu su kitu povandeniniu laivu \xe2\x80\x9eKalev\xe2\x80\x9c. Po bandym\xc5\xb3 serijos ir patobulinim\xc5\xb3 1937 m. \xe2\x80\x9eLembit\xe2\x80\x9c papild\xc4\x97 Estijos karo laivyn\xc4\x85. Laivo paskirtis buvo j\xc5\xabrini\xc5\xb3 min\xc5\xb3 statymas._NEWLINE_1940 m. TSRS okupuojant Estij\xc4\x85, politik\xc5\xb3 sprendimu \xe2\x80\x9eLembit\xe2\x80\x9c nepasiprie\xc5\xa1ino. Rugs\xc4\x97jo 18 d. laive pakelta TSRS karo laivyno v\xc4\x97liava. Dauguma ekipa\xc5\xbeo nari\xc5\xb3 buvo pakeisti naujais, bet laivo pavadinimas prad\xc5\xbeioje liko tas pats. Antrajame pasauliniame kare dalyvavo Baltijos laivyno karin\xc4\x97se operacijose, paskandino kelet\xc4\x85 prie\xc5\xa1o karo laiv\xc5\xb3, buvo pa\xc5\xa1autas. Bazavosi Kron\xc5\xa1tate, Liepojoje. 1945 m. u\xc5\xbe karinius pasiekimus apdovanotas Raudonosios V\xc4\x97liavos ordinu._NEWLINE_Pokaryje \xe2\x80\x9eLembit\xe2\x80\x9c buvo kelis kartus pervadinamas: U-1, S-85, STZh-24, UTS-29. 1946 m. laivas tapo mokomuoju. 1955 m. i\xc5\xa1 jo buvo pa\xc5\xa1alinta ginkluot\xc4\x97. 1957 m. nuvilktas \xc4\xaf Gorkio laiv\xc5\xb3 statykl\xc4\x85, kur tarnavo kaip eksperimentinis laivas, domin\xc4\x99s karo specialistus savo briti\xc5\xa1ka konstrukcija._NEWLINE_1994 m. rugpj\xc5\xab\xc4\x8dio 1 d. \xe2\x80\x9eLembit\xe2\x80\x9c tapo Estijos karo laivyno garb\xc4\x97s laivu \xe2\x84\x96 1. 2011 m. laive nuleista karo laivyno v\xc4\x97liava, jis oro pagalvi\xc5\xb3 pagalba buvo i\xc5\xa1keltas \xc4\xaf Talino uosto krantin\xc4\x99._NEWLINE_Nuo 2012 m. laiv\xc4\x85\xe2\x80\x93muziej\xc5\xb3 lanko ekskursijos. Prie\xc5\xa1ingai, nei kituose muziejiniuose povandeniniuose laivuose, kur lankytojams \xc4\xafrengtos \xc4\xaf\xc4\x97jimo durys, \xc4\xaf \xe2\x80\x9eLembit\xe2\x80\x9c laiv\xc4\x85 patenkama pro original\xc5\xb3 torped\xc5\xb3 skyriaus pakrovimo liuk\xc4\x85.'